D ô v o d o v á   s p r á v a

I. Všeobecná časť

Ministerstvo spravodlivosti Slovenskej republiky pripravilo ako iniciatívny materiál návrh zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.

Zámerom predloženého materiálu je dôsledné naplnenie stratégie boja proti korupcii a princípu nulovej tolerancie v právnických profesiách.

Ťažisko úpravy spočíva najmä v zavedení definície bezúhonnosti exekútorov a exekútorských koncipientov, ustanovení zvýšených požiadaviek na dosiahnuté vysokoškolské vzdelanie a zavedenie inštitútu krížového zákazu výkonu právnického povolania.

Prerokovanie návrhu zákona na plenárnom zasadnutí Rady hospodárskej a sociálnej dohody nie je potrebné.

Ministerstvom financií Slovenskej republiky vo svojom stanovisku zo dňa 27.03.2003 oznámilo, že „berie na vedomie, že predložený návrh zákona nebude mať dosah na štátny rozpočet.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť ani na tvorbu pracovných miest.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

D o l o ž k a  z l u č i t e ľ n o s t i

1.	Navrhovateľ: vláda Slovenskej republiky

2.	Názov návrhu zákona: návrh zákona, ktorým sa mení a dopĺňa zákon Slovenskej národnej rady č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu a predkladá sa ako iniciatívny materiál.
b)	zo schválených negociačných pozícií nevyplývajú pre Slovenskú republiku žiadne záväzky

4.	Problematika návrhu zákona : 

a)	

b)	nie je upravená v práve Európskych spoločenstiev

c)	

d)	nie je upravená v práve Európskej únie

5.	Stupeň zlučiteľnosti návrhu zákona s právom Európskych spoločenstiev a právom Európskej únie : Vzhľadom na vnútroštátny charakter upravovanej problematiky je vyjadrenie stupňa zlučiteľnosti návrhu zákona s právom ES/EÚ bezpredmetné.

6.	Gestor (spolupracujúce rezorty) : bezpredmetné

7.	Účasť expertov pri príprave návrhu zákona a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie : Pri vypracúvaní návrhu zákona nebola účasť experta.

II. Osobitná časť

K bodu 1

Exekútor svojou činnosťou značným spôsobom zasahuje do základných ľudských práv a slobôd občanov (vlastnícke právo, nedotknuteľnosť obydlia). Okrem toho je nútený  výkon  súdnych  a  iných  rozhodnutí súčasťou ústavného práva na súdnu a inú právnu ochranu. Z uvedených dôvodov je nanajvýš žiadúce, aby osoba, ktorá exekučnú činnosť vykonáva, mala právnické vzdelanie najvyššieho stupňa. 

Uvedená požiadavka je takisto v súlade s požiadavkou zrovnoprávňovania kritérií vzdelania kladených na jednotlivé právnické profesie (sudcom, notárom, advokátom alebo komerčným právnikom môže byť len osoba s právnickým vzdelaním druhého stupňa).

K bodu 2

Ide o legislatívno-technická úpravu v súlade s navrhovaným bodom 1.

K bodu 3

V súlade s princípom nulovej tolerancie v právnických profesiách sa v písmene f) a g) definuje krížový zákaz výkonu činnosti exekútora takým osobám, ktorým bolo uložené (ako najprísnejšie disciplinárne opatrenie) disciplinárne opatrenie zbavenia výkonu exekútorského úradu, disciplinárne opatrenie vyčiarknutia zo zoznamu advokátov, disciplinárne opatrenie vyčiarknutia zo zoznamu komerčných právnikov, disciplinárne opatrenie zbavenia výkonu notárskeho úradu, disciplinárne opatrenie zbavenia výkonu funkcie prokurátora , resp. disciplinárne opatrenie odvolania z funkcie sudcu.

K bodu 4
	 
V odseku 4 sa nanovo definuje bezúhonnosť. 
Bezúhonným nie je ten, kto bol právoplatne odsúdený za úmyselný trestný čin. 
V prípade obzvlášť závažného úmyselného trestného činu, trestného činu zneužívania právomoci verejného činiteľa, trestného činu prijímania úplatku a inej nenáležitej výhody, trestného činu podplácania a trestného činu nepriamej korupcie bezúhonným nie je aj ten, komu bolo odsúdenie za takýto trestný čin zahladené, alebo na ktorého sa hľadí, akoby nebol pre takýto trestný čin odsúdený podľa osobitného predpisu. Jednou zo základných podmienok akceptácie Slovenskej republiky ako plnohodnotného člena rodiny svetových demokracií  je vytvorenie a dôsledné napĺňanie stratégie boja proti korupcii ako výraz úprimnej vôle po eliminácii tohto negatívneho javu, ktorý má zhubný vplyv na celé ekonomické a spoločenské prostredie a v konečnom dôsledku oslabuje i vieru bežného občana v spravodlivosť garantovanú štátom a jeho autoritami. Prejav tejto vôle sa odzrkadľuje v zavedení princípu nulovej tolerancie v právnických profesiách. 
V odseku 5 sa upravuje nový spôsob preukazovania bezúhonnosti. Bezúhonnosť sa bude preukazovať odpisom registra trestov, nakoľko preukazovanie bezúhonnosti výpisom z registra trestov by nebolo vo vzťahu k navrhovanému zneniu postačujúce.

K bodu 5

Exekútorský koncipient vykonáva na základe písomného splnomocnenia exekútora jednotlivé úkony exekučnej činnosti. Z tohoto dôvodu je žiadúce aby aj exekútorský koncipient mal vysokoškolské právnické vzdelanie druhého stupňa.

K bodu 6

Ide o legislatívno-technická úpravu v súlade s navrhovaným bodom 6.

K bodu 7

Z ohľadom na verejný záujem, ktorý vyplýva z dôvery ľudí v exekútorský stav ako taký a s ohľadom na ochranu tretích osôb, sa v návrhu zákona ustanovuje ministrovi povinnosť pozastaviť výkon exekútorského úradu exekútorovi, ktorému bola v rozsudku súdu prvého stupňa vyslovená vina pre úmyselný trestný čin alebo trestný čin súvisiaci s exekučnou činnosťou, a to až do právoplatnosti rozsudku. 

K bodu 8 (§ 100b)

V záujme dôsledného naplnenia stratégie boja proti korupcii a princípu nulovej tolerancie v právnických profesiách sa vo vzťahu k novej úprave bezúhonnosti  navrhuje ustanoviť komore povinnosť podať najneskôr do 31. decembra 2003 návrh na odvolanie toho exekútora, ktorý nové požiadavky kladené na bezúhonnosť nenapĺňa. Aby si komora mohla overiť bezúhonnosť svojich členov ustanovuje sa exekútorom povinnosť predložiť v stanovenej lehote odpis registra trestov.
Zároveň sa ustanovuje exekútorovi, ktorý k 1. júlu 2003 nemá vysokoškolské vzdelanie druhého stupňa na právnickej fakulte vysokej školy v Slovenskej republike alebo nemá uznaný doklad o vysokoškolskom právnickom vzdelaní druhého stupňa vydaný zahraničnou vysokou školou, povinnosť začať študovať na právnickej fakulte vysokej školy do 31.12.2004 a doplniť si toto vzdelanie do 31.12 2009.

K Článku II 

Navrhuje sa predpokladaná účinnosť.

Bratislava 30. apríla 2003

Mikuláš Dzurinda, v. r.

predseda vlády
Slovenskej republiky

Daniel Lipšic, v. r.

podpredseda vlády a
minister spravodlivosti
Slovenskej republiky